Malema, Ndlozi vlugtig in hofJulius Malema, leier van die EFF, en Mbuyiseni Ndlozi, die party se woordvoerder, in die Randburgse landdroshof. (Foto: Jhua-Nine Wyrley-Birch) Die EFF-leier Julius Malema en die party se woordvoerder, Mbuyiseni Ndlozi, het Dinsdag vlugtig in die Randburg-landdroshof op aanklagte van aanranding verskyn. Die twee word beskuldig van die aanranding van ŉ polisiekolonel by Winnie Madikizela-Mandela se begrafnis in April 2018. Die saak teen die twee is vanoggend egter tot Junie uitgestel omdat Malema en Ndlozi se regspan aangevoer het hulle het meer tyd nodig om vir die saak voor te berei. Die betrokke polisielid het ŉ klagte by die polisie aanhangig gemaak, maar daar het oënskynlik dadels van gekom. Die burgerregtegroep AfriForum het sowat ŉ jaar ná die voorval, wat op kringtelevisie opgeneem is, ŉ hofaansoek ingedien om die Nasionale Vervolgingsgesag (NVG) te dwing om ŉ besluit oor die twee se vervolging te neem. Die NVG het in September bevestig dat die twee vervolg gaan word, maar AfriForum sê sy private vervolgingseenheid moes in Januarie wéér navraag oor die saak doen. Julius Malema, leier van die EFF, kom by die landdroshof in Randburg aan. (Foto: Jhua-Nine Wyrley-Birch) ŉ Datum is daarna vir vandag vasgestel. “Dit is jammer dat die hofverrigtinge uitgestel moes word omdat Malema en Ndlozi se regspan nie gereed was om hul verdediging te behartig nie,” het Kallie Kriel, uitvoerende hoof van AfriForum, gesê. “Hulle kon dit wel vandag regkry om die regsproses te vertraag, maar Malema en Ndlozi sal nie op die lang duur geregtigheid vryspring nie. AfriForum sal toesien dat hulle hul dag in die hof kry.” Malema hou vol hy het nooit aan die polisielid geraak nie.